Eskom mik vir fase 3 dié week(Argieffoto: Dall-E) Beurtkrag sal deur die loop van die week geleidelik tot fase 3 verminder word. Eskom het Sondagaand gesê fase 4 sal nog tot Maandag 16:00 geld voordat beurtkrag tot fase 5 verhoog sal word. Dié fase sal verwagting tot Dinsdag 05:00 ingestel word voordat fase 3 in werking sal tree. Fase 3-beurtkrag sal na verwagting Dinsdag en Woensdag vanaf 05:00 tot 16:00 geld. Fase 4 sal egter dié twee dae tussen 16:00 en 05:00 ingestel word. Eskom sê ŉ opwekkingseenheid elk by die Arnot-, Grootvlei-, Kendal-, Medupi- en Tutuka-kragstasie is die afgelope 24 uur weer in diens geneem. ŉ Eenheid elk by die Camden-, Majuba- en Matimba-kragstasie het egter terselfdertyd die gees gegee en moet nou herstel word. Die vertraging in die herstel van ŉ eenheid elk by die Arnot-, Hendrina-, Kendal-, Medupi- en Tutuka-kragstasie dra by tot die huidige kapasiteitsbeperkings. Vier oopsiklus-gasturbines by Ankerlig is boonop tot 15 Maart 2023 buite werking vir beplande instandhouding. Boonop is elektrisiteit-invoer vanaf die Cahora Bassa-hidroskema in Mosambiek tot 600 MW gehalveer weens ŉ toringonderbreking op een van die lyne van dié land. Altesaam 4 757 MW is tans nie beskikbaar nie weens beplande instandhouding, terwyl ŉ massiewe 16 870 MW weens onbeplande onderbrekings nie beskikbaar is nie.